**Jelentés az előző ülésen elhangzott interpellációkra tett intézkedésekről**

Előterjesztő: **Tubolyné Balázs Nóra** irodavezető

*(Az előterjesztés írásos anyaga a jegyzőkönyvhöz mellékelve.)*

**Kérdések**

**Dr. Hadnagy Ádám** képviselő-testületi tag szeretné megkérdezni, mi lesz a későbbiekben a Bástya utca folytatásával, amely a Penny mögött megy el és a Lidl-nél jön fel. Érdeklődik, hogy megépül-e, ha igen mikor.

***Bebes István polgármester*** *elmondja, konkrét választ erre nem tud adni, jelezni fognak.*

*Az útszakasz kivitelezésére vonatkozó kiviteli tervek rendelkezésre áll, fedezet biztosítása esetén az útszakasz építésének kivitelezése megindulhat.*

**Interpellációk:**

**Czvitkovics Gyula** képviselő-testületi tag egy visszatérő problémát hozna fel az Avar utca 7. szám alatt található ingatlan előtti vízelvezető ároknál található hídfej ügyében. Jelezte már, hogy a vízelvezető árokban megdőlt a hídfej. Ezt a lakók annak tulajdonították, hogy munkavégzés következtében történt a károkozás. Továbbra is kiállnak amellett a lakók, hogy akkor dőlt meg a hídfej, amikor az árok kiszedése megtörtént, a hídfej a markolás következtében bukott meg, szeretnék ha megtörténne a javítás.

***Bebes István polgármester****válaszul elmondja, hogy meg fogják keresni a kivitelezőt, helyszíni szemle során megpróbálják ezt orvosolni.*

*A Kivitelező a helyszínt megtekintette, és álláspontja szerint nem bizonyítható, hogy az elváltozás a kivitelezéssel hozható összefüggésbe. Az Önkormányzat ajánlatot kér a hídfej javítására.*

**Dr. Szabó Barna** képviselő-testületi tag elmondja, a József Attila utca azon szakasza, ahol a gépjármű parkolók vannak a Régióhő irodájánál, mindig ki volt jelölve két darab mozgássérült parkolóhely, melynek festése teljes mértékben lekopott. Sajnos a lépcsőházban van nem is egy olyan lakó, akinek szüksége lenne erre a parkolóhelyre, így jogosan nem tudnak szólni az erre a helyre parkolóknak. Szeretné kérni, mivel a festés hosszabb ideig tart, hogy egy tábla kerüljön kihelyezésre a szokott helyre, ahol jól látszik, hogy az arra jogosultak be tudjak oda állni.

***Bebes István polgármester*** *kéri a Városgondnokságot, szerezzenek ennek érvényt.*

*Két mozgáskorlátozott parkolóra vonatkozóan a tábla kihelyezését a Városgondnokság elvégezte.*

**Szlávik Csaba** képviselő-testületi tag elmondja, hogy örült, hogy a Somogyi Béla utca páratlan oldalán található járdát leaszfaltozták. Egy gond merült fel, megkereste a Kft. ügyvezetője, hogy található ott egy Telekomosfedlap, amely miatt egy rész kimaradt, azonban nem tudja, hogy történt -e valami intézkedés ezzel kapcsolatban.

***Bebes István polgármester*** *válaszul elmondja, hogy a fedlapot a kollégák megnézik. További felújításokat, karbantartásokat illetőenelmondja, hogy most az elsődleges cél a város üzemeltetése. Nyilván, ha emellett valami még belefér, akkor azt természetesen megpróbálják megoldani, valamint az elkövetkezendő időszakban majd meglátják, minek tudnak eleget tenni.*

*A Somogyi B. u. 9 sz. előtti T-com aknát a közműszolgáltató kicserélte.*

Bebes István sk. Tubolyné Balázs Nóra sk.